รองนายกรัฐมนตรี คาดว่า พ.ร.บ.งบประมาณรายจ่ายประจำปีงบประมาณ 2563 จะมีผลบังคับใช้เดือนกุมภาพันธ์นี้
รองนายกรัฐมนตรี คาดว่า พ.ร.บ.งบประมาณรายจ่ายประจำปีงบประมาณ 2563 จะมีผลบังคับใช้เดือนกุมภาพันธ์นี้          นายวิษณุ เครืองาม รองนายกรัฐมนตรี กล่าวถึงร่าง พ.ร.บ.ร่างงบประมาณรายจ่ายประจำปีงบประมาณ 2563 ที่ผ่านความเห็นชอบจากสภาผู้แทนราษฎรแล้ว ว่า ขั้นตอนหลังจากนี้จะเข้าสู่การพิจารณาของวุฒิสภา (ส.ว.) ที่มีเวลา 20 วัน โดย ส.ว. จะประชุมในวันที่ 20 ม.ค. และคงใช้เวลาพิจารณาเพียงวันเดียว เพราะ ส.ว.ได้ตั้งคณะกรรมาธิการศึกษาคู่ขนานมากับสภาผู้แทนราษฎร อีกทั้ง ส.ว.ไม่สามารถแก้ร่าง พ.ร.บ.ได้ ทำได้เพียงมีข้อสังเกตมายังรัฐบาล เมื่อพิจารณาเสร็จแล้วจะส่งมายังรัฐบาล และนำขึ้นทูลเกล้าฯได้ภายใน 7 วัน คือ ภายในเดือน ม.ค. คาดว่า จะทรงกรุณาโปรดเกล้าฯภายในเดือน ก.พ. อย่างไรก็ตาม ทั้ง ส.ส. และ ส.ว.ต่างมีข้อสังเกตมายังรัฐบาลได้ ขึ้นอยู่กับรัฐบาลว่าจะนำมาปรับใช้อย่างไร ซึ่งข้อสังเกตต่างๆ จะดูสำหรับการปรับใช้ในงบประมาณปี 2563 และเตรียมทำร่าง พ.ร.บ.งบประมาณรายจ่ายประจำปี 2564 ที่เข้าสภาฯใน 2 เดือนข้างหน้า